U šumi iznad Sudovca u Varaždinskoj županiji danas je poginuo 34-godišnji lovac.

Nesreća se dogodila oko 11.20 sati za vrijeme održavanja lova u organizaciji lovačkog društva iz Križevaca na predjelu zvanom Prašćovine. Puška koju je s ramena skidao 42-godišnji lovac iznenada je opalila, a sačma je pogodila u glavu 34-godišnjaka koji je hodao iza njega.

Nesretni je 34-godišnjak preminuo u vozilu Hitne medicinske pomoći prilikom vožnje u Opću bolnicu Koprivnica. Dežurna državna odvjetnica odredila je obdukciju i provođenje ostalih mjera i radnji.

- Policijski službenici nastavljaju kriminalističko istraživanje nad 42-godišnjakom zbog sumnje u počinjenje kaznenog djela dovođenje u opasnost života i imovine općeopasnom radnjom ili sredstvom - kažu u PU varaždinskoj.